CELEX: 32016R0345
Language: mt
Date: 2016-03-10 00:00:00
Title: Regolament ta' Implimentazzjoni tal-Kummissjoni (UE) 2016/345 tal-10 ta' Marzu 2016 li jistabbilixxi l-frekwenza tar-rapportar ta' Messaġġi dwar l-Istatus tal-Kontejners, il-format tad-dejta u l-metodu ta' trażmissjoni

11.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 65/38
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/345
   tal-10 ta' Marzu 2016
   li jistabbilixxi l-frekwenza tar-rapportar ta' Messaġġi dwar l-Istatus tal-Kontejners, il-format tad-dejta u l-metodu ta' trażmissjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 515/97 tal-Kunsill tat-13 ta' Marzu 1997 dwar għajnuna reċiproka bejn l-awtoritajiet amministrattivi tal-Istati Membri u l-kooperazzjoni bejn dawn tal-aħħar u l-Kummissjoni biex tkun assigurata l-applikazzjoni korretta tal-liġi dwar materji doganali u agrikoli (1), u speċjalment l-Artikolu 18c tiegħu,
   Billi:
   
               (1)
            
            
               Ir-Regolament (KE) Nru 515/97 jipprovdi li t-trasportaturi għandhom jissottomettu dejta li tikkonċerna l-movimenti tal-kontejners, għall-avvenimenti elenkati fl-Artikolu 18a paragrafu 6 tar-Regolament lid-direttorju tas-CSM (Container Status Messages, Messaġġi dwar l-Istatus tal-Kontejners) ġestit mill-Kummissjoni iżda biss sa fejn dawn ikunu magħrufa mit-trasportatur li jirrapporta u d-dejta għal avvenimenti bħal dawn tkun ġiet iġġenerata, miġbura u miżmuma fir-reġistri elettroniċi tagħhom.
            
         
               (2)
            
            
               Biex tiġi żgurata l-analiżi tad-dejta dwar il-movimenti tal-kontejners, biex jiġi żgurat trasferiment bla xkiel ta' tali dejta minn trasportaturi marittimi għad-direttorju tas-CSM u biex jiġi żgurat livell maniġġabbli ta' diversità fir-rigward ta' modi possibbli ta' kodifikazzjoni tad-dejta, il-frekwenza tar-rapportar tas-CSMs, il-format tas-CSMs u l-metodu ta' trażmissjoni għandhom jiġu speċifikati.
            
         
               (3)
            
            
               Minħabba l-volum u t-tibdiliet regolari fit-traffiku ta' kontejners, l-individwazzjoni effettiva ta' frodi tiddependi, fil-biċċa l-kbira, fuq l-identifikazzjoni f'waqtha ta' movimenti suspettużi ta' kontejners. Biex jiġi żgurat li d-dejta riċevuta tintuża b'mod effettiv billi jiġi limitat ir-riskju li kunsinni suspettużi jkunu mċaqilqa għal post mhux determinat qabel ma tista' titwettaq b'mod effettiv l-individwazzjoni ta' kunsinni suspettużi, l-operaturi għandhom ikunu obbligati li jgħaddu s-CSMs lid-direttorju tas-CSM mhux aktar tard minn 24 siegħa wara li s-CSM ikun iġġenerat, inġabar jew inżamm fir-rekords elettroniċi tat-trasportatur.
            
         
               (4)
            
            
               Sabiex jitnaqqas il-piż finanzjarju fuq l-industrija u tiġi ffaċilitata t-trażmissjoni tas-CSMs, it-trasportaturi huma meħtieġa jużaw wieħed mill-istandards ewlenin ta' ANSI ASC X12 jew UN/EDIFACT. ANSI ASC X12 huwa protokoll għall-iskambju elettroniku tad-dejta (EDI) mill-Istitut Amerikan tal-Istandards Nazzjonali (ANSI), filwaqt li UN/EDIFACT huwa l-istandard EDI żviluppat taħt in-Nazzjonijiet Uniti (NU). L-użu ta' tali standard għandu jnaqqas l-ispejjeż tal-implimentazzjoni għat-trasportaturi billi dawn l-istandards huma meqjusa li jintużaw b'mod universali fl-industrija marittima għall-finijiet ta' skambju ta' dejta elettronika.
            
         
               (5)
            
            
               Biex tiġi żgurata trażmissjoni sikura ta' dejta u jiġi garantit livell adegwat ta' kunfidenzjalità u integrità tad-dejta trażmessa, is-CSMs għandhom jiġu trażmessi bl-użu ta' Secure Shell File Transfer Protocol (SFTP) mfassal mit-Task Force tal-Inġinerija tal-Internet (IETF). Dan il-metodu ta' trażmissjoni jiżgura l-livell ta' sigurtà meħtieġa u huwa kkunsidrat aċċettabbli mill-industrija f'termini ta' fattibilità ta' implimentazzjoni. Sabiex jitnaqqsu l-ispejjeż tal-implimentazzjoni, it-trasportaturi għandhom ikunu jistgħu jużaw ukoll metodi oħrajn ta' trażmissjoni soġġetti għall-kundizzjoni li jiggarantixxu l-istess livell ta' sigurtà tad-dejta meta mqabbel mal-SFTP.
            
         
               (6)
            
            
               Sabiex jitnaqqas il-piż finanzjarju relatat mat-trasferiment tas-CSMs, it-trasportaturi għandhom ikunu jistgħu jittrasferixxu s-CSMs kollha ġġenerati, miġbura jew li nżammu fir-reġistri elettroniċi tagħhom mingħajr ma jagħżlu CSMs individwali. F'dawk il-każijiet, il-Kummissjoni u l-awtoritajiet kompetenti tal-Istati Membri għandhom jitħallew jaċċessaw u jużaw dik id-dejta skont id-dispożizzjonijiet tar-Regolament (KE) Nru 515/97.
            
         
               (7)
            
            
               Il-miżuri previsti f'dan ir-Regolament huma konformi mal-opinjoni tal-Kumitat stabbilit permezz tar-Regolament (KE) Nru 515/97.
            
         ADOTTAT DAN IR-REGOLAMENT:
   Artikolu 1
   Frekwenza tar-rappurtar tas-CSMs
   It-trasportaturi jittrażmettu CSMs kompluti ġġenerati, miġbura jew li nżammu fir-rekords elettroniċi tat-trasportatur lid-direttorju tas-CSM mhux aktar tard minn 24 siegħa wara li s-CSM ikun iddaħħal fir-rekords elettroniċi tat-trasportatur.
   It-trażmissjoni ta' CSMs storiċi skont l-Artikolu 18a(5) tar-Regolament (KE) Nru 515/97 isir fi żmien 24 siegħa wara l-ġenerazzjoni jew il-ġbir tal-ewwel CSM fir-rekords elettroniċi tat-trasportatur li jistabbilixxi li l-kontejner huwa destinat li jidħol fit-territorju doganali tal-Unjoni.
   Artikolu 2
   Il-format tad-dejta fis-CSMs
   It-trasportaturi jirrappurtaw is-CSM bi qbil mal-istandards ANSI ASC X12 jew UN/EDIFACT.
   Artikolu 3
   Metodu ta' trażmissjoni tas-CSMs
   1.   It-trasportaturi jittrażmettu s-CSMs bl-użu tas-Secure Shell File Transfer Protocol (SFTP).
   It-trasportaturi jitħallew jittrażmettu CSMs bl-użu ta' metodi oħra sakemm dawn jiggarantixxu livell ta' sigurtà komparabbli mas-SFTP.
   2.   Is-CSMs jistgħu jiġu trażmessi permezz ta':
   
               (a)
            
            
               rappurtar selettiv ta' CSMs individwali kif speċifikat fl-Artikolu 18a(6) tar-Regolament (KE) Nru 515/97, jew
            
         
               (b)
            
            
               trasferiment tas-CSMs kollha ġġenerati, miġbura jew li nżammu fir-rekords elettroniċi tat-trasportatur mingħajr l-għażla ta' CSMs individwali.
            
         Fejn trasportatur jittrażmetti s-CSMs skont il-punt b, it-trasportatur jaċċetta li l-Kummissjoni u l-Istati Membri jkollhom aċċess u użu ta' din id-dejta f'konformità mal-kundizzjonijiet stabbiliti fir-Regolament (KE) Nru 515/97.
   Artikolu 4
   Id-dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan japplika mill-1 ta' Settembru 2016.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-10 ta' Marzu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 82, 22.3.1997, p. 1.